PROEN แรลลี่ 4 วันพุ่ง 37% จับตางบ Q2 แจ่ม ปักธงปีนี้รายได้โต 20%
PROEN แรลลี่ 4 วันพุ่ง 37% จับตางบไตรมาส 2/65 โตต่อ ปักธงปีนี้รายได้โต 20% โชว์แบ็กล็อกกว่า 1 พันล้าน พร้อมลุยประมูลงานใหม่ต่อเนื่อง
PROEN แรลลี่ 4 วันพุ่ง 37% จับตางบ Q2/65 โตต่อ ปักธงปีนี้รายได้โต 20% โชว์แบ็กล็อกกว่า 1 พันล้าน พร้อมลุยประมูลงานใหม่ต่อเนื่อง
2 ส.ค. 2565

ผู้สื่อข่าวรายงานว่า วันนี้(2ส.ค.65)บริษัท โปรเอ็น คอร์ป จำกัด (มหาชน)  หรือ PROEN ณ เวลา 15:03 น.อยู่ที่ระดับ 7.15 บาท บวก 0.85 บาท หรือ 13.49% สูงสุดที่ระดับ 7.20 บาท ต่ำสุดที่ระดับ 6.25 บาท ด้วยมูลค่าการซื้อขาย 145.31 ล้านบาท ราคาหุ้นบวก 3 วันติด โดยนับตั้งแต่หุ้นยืนที่ระดับ 5.20 บาท เมื่อวันที่ 26 ก.ค.65 จนถึงล่าสุดหุ้นปรับตัวเพิ่มขึ้น 37%

โดยก่อนหน้านายกิตติพันธ์ ศรีบัวเอี่ยม PROEN เปิดเผยว่า บริษัทยังคงเป้ารายได้ปีนี้เติบโต 20% เมื่อเทียบกับปีก่อนที่มีรายได้รวม 1,061.56 ล้านบาท และมีกำไรสุทธิ 29.16 ล้านบาท โดยปัจจุบันบริษัทมีงานในมือรอรับรู้รายได้ (Backlog) อยู่ที่ 1,024.90 ล้านบาท ซึ่งจะทยอยรับรู้รายได้ในปี 2565 ถึงไตรมาส 1/2566
ขณะเดียวกัน ในช่วงที่เหลือของปีนี้ บริษัทยังยื่นประมูลโครงการใหม่ต่อเนื่อง ซึ่งหลายโครงการอยู่ระหว่างการลงนามสัญญา ดังนั้นคาดว่าจะมีงานเข้ามาเพิ่มเติมเรื่อย ๆ ช่วยหนุนผลงานในปีนี้จะเติบโตได้ตามเป้าหมายที่วางไว้ จะเห็นได้จากผลการดำเนินงานไตรมาส 1/2565 บริษัทมีรายได้และกำไรสุทธิขยายตัวเพิ่มขึ้นจากปีก่อน โดยมีรายได้รวม 508.59 ล้านบาทขยายตัวเพิ่มขึ้น 150.62% และมีกำไรสุทธิ 14.54 ล้านบาท ขยายตัวเพิ่มขึ้น 60.79% จากงวดเดียวกันของปีก่อน
ทั้งนี้ภาพรวมตลาดการให้บริการ Data Center คาดว่าจะเติบโต 23% ส่งผลให้บริการ Internet data center จะได้รับประโยชน์ จากปัจจัยสนับสนุน ปริมาณการใช้ข้อมูลที่เพิ่มขึ้นอย่างต่อเนื่องตามการพัฒนาของเทคโนโลยีดิจิทัล และอัตราการเข้าถึงสมาร์ตโฟน และอินเทอร์เน็ตความเร็วสูงของผู้บริโภคที่เพิ่มมากขึ้น รวมทั้งหน่วยงานภาครัฐ เร่งผลักดันให้เกิดโครงการพัฒนาโครงสร้างพื้นฐานของประเทศ เพื่อให้ประเทศไทยเป็นศูนย์กลางด้านดิจิทัลแห่งอาเซียน
โดยปัจจัยดังกล่าวทำให้บริษัทคาดว่าผลงานในปี 2565 จะเติบโตได้ต่อเนื่อง โดยเน้นผลิตภัณฑ์และบริการที่สร้างรายได้ประจำ (Recurring income) แต่สร้างความเติบโตแบบก้าวกระโดด (Exponential Growth) มองทิศทางการลงทุนในการเข้าซื้อกิจการ (M&amp;A) ที่ช่วยสร้างกำไร และผลตอบแทนประจำแบบยั่งยืน
สำหรับภาพรวมผลการดำเนินงานในไตรมาส 1/2565 บริษัทฯ มีกำไรสุทธิอยู่ที่ 14.54 ล้านบาท เพิ่มขึ้น 60.79% ขณะที่รายได้รวมอยู่ที่ 508.32 ล้านบาท เพิ่มขึ้น 150.58% จากงวดเดียวกันปีก่อน ที่มีรายได้รวมเท่ากับ 202.85 ล้านบาท
ทั้งนี้สาเหตุที่กำไรปรับตัวเพิ่มขึ้นได้เนื่องจาก มีรายได้จากกลุ่มธุรกิจ ICT เติบโตได้ต่อเนื่อง หลังจากที่สถานการณ์การแพร่ระบาดของโควิด-19 มีทิศทางที่ดีขึ้น รวมทั้งทยอยรับรู้รายได้จากงานรับเหมาก่อสร้างในโครงการโครงสร้างพื้นฐานต่างๆ ส่งผลให้ความสามารถในการทำกำไรสูงขึ้น
อย่างไรก็ดีแนวโน้มผลงานในไตรมาส 2/2565 คาดว่าจะเติบโตได้ต่อเนื่อง โดยเน้นผลิตภัณฑ์และบริการที่สร้างรายได้ประจำ (Recurring income) แต่สร้างความเติบโตแบบก้าวกระโดด (Exponential Growth) มองทิศทางการลงทุนในการเข้าซื้อกิจการ (M&amp;A) ที่ช่วยสร้างกำไร และผลตอบแทนประจำแบบยั่งยืน ซึ่งอยู่ระหว่างการเจรจากับพันธมิตรและเข้าศึกษาข้อมูลธุรกิจ ซึ่งคาดว่าจะสามารถปิดดีลได้ภายในเร็วๆนี้